Ce spune Mircea Lucescu despre noul antrenor al Rapidului
Mircea Lucescu spune că suporterii rapidiști ar trebui să-l susțină pe Neil Lennon, noul antrenor, pentru că e un tehnician cu performanțe importante.
“Nu este normal. Este un om care a făcut performanţă. A câştigat campionate cu Celtic, s-ar putea să fie pentru el o nouă relansare. Poate să aducă un suflu nou. Până la proba contrarie, trebuie sprijinit, ajutat.
Asta a fost hotărârea, asta trebuie respectată. Nu se poate să facem… Nu pot oamenii de afară să condiţioneze alegerile unui patron, unui om care investeşte, care se gândeşte la viitorul acestei echipe şi la modul în care se vor desfăşura lucrurile.
Din contră, este primul antrenor anglo-saxon în ţară. Dacă nu îl primim cu încredere, după trei luni dispare el. Că şi el simte. Nu este un om legat doar de acest contract.
Are în spatele lui o carieră, nişte realizări. Un nivel material care îi permite să se retragă în orice moment. Să nu împingem noi un om să se retragă înainte de a demonstra ce poate să facă”, a spus Mircea Lucescu, potrivit fanatik.ro.